‘เสี่ยป๋อง’ มองหุ้น
เมื่อวันเสาร์ที่ผ่านมา “นสพ.ข่าวหุ้นธุรกิจ” และ “บริษัท ไออาร์ เน็ตเวิร์ค จำกัด” บริษัทที่ปรึกษาด้านประชาสัมพันธ์ของบริษัทจดทะเบียน (บจ.) หลายแห่ง ร่วมจัดงานสัมมนา “จับทิศทางตลาดหุ้นไทยและจัดพอร์ตแบบไหน ทำกำไรล้วน ๆ” 
15 พ.ค. 2561

ลูบคมตลาดทุน : ธนะชัย ณ นคร
เมื่อวันเสาร์ที่ผ่านมา
“นสพ.ข่าวหุ้นธุรกิจ” และ “บริษัท ไออาร์ เน็ตเวิร์ค จำกัด” บริษัทที่ปรึกษาด้านประชาสัมพันธ์ของบริษัทจดทะเบียน (บจ.) หลายแห่ง ร่วมจัดงานสัมมนา “จับทิศทางตลาดหุ้นไทยและจัดพอร์ตแบบไหน ทำกำไรล้วน ๆ”
งานในวันนั้นมีนักลงทุนเข้ามาร่วมรับฟังกันล้นหลาม
เพราะนอกจากผู้บริหารบริษัทจดทะเบียนต่าง ๆ แล้ว
ก็ยังมีนักลงทุนรายใหญ่มาร่วมให้ข้อมูลด้วย คือ “วัชระ แก้วสว่าง” หรือ “เสี่ยป๋อง” นั่นเอง
เสี่ยป๋อง บอกว่า แนวโน้มตลาดหุ้นไทยในปีนี้มีความผันผวนค่อนข้างมาก
คำแนะนำจากเขา คือ ให้นักลงทุนระมัดระวังการลงทุน พร้อมเพิ่มความรู้ด้านการลงทุน และเทคนิคต่าง ๆ
เหตุผลก็คือ การลงทุนตลาดหุ้นไทยในปัจจุบันเปลี่ยนแปลงไปเยอะครับ เช่น จากปัจจัยเทคโนโลยีที่เข้ามามีบทบาทในการซื้อ-ขายหุ้นมากขึ้น และ (พยายาม) เลี่ยงการลงทุนในหลักทรัพย์ที่เกี่ยวกับ Block Trade
เสี่ยป๋อง มองด้วยว่า หุ้นไทยมีโอกาสขยับขึ้นไปแตะที่ระดับ 2,000 จุดได้
แต่มีเงื่อนไข คือ หากรัฐบาลจัดการเลือกตั้ง หรือประกาศวันเลือกตั้งอย่างเป็นทางการ
ส่วนดัชนี ระดับ 1,900 จุดก็ยังคาดหวังว่าจะเกิดขึ้นได้ในปีนี้
ทว่าอาจจะมาพร้อมกับความผันผวน
ฉะนั้น นักลงทุนควรอย่าชะล่าใจ
ด้านกลยุทธ์การลงทุนโดยส่วนตัว ยังคงยึดหลักลงทุนเช่นนี้ตลอดเวลา และเชื่อว่าการดู “กราฟหุ้น” ยังคงมีความสำคัญ และเป็นไปได้ควรยึดการดูกราฟหุ้นพร้อมกับดู “พื้นฐาน” หุ้นนั้น ๆ ประกอบ
เสี่ยป๋อง บอกย้ำว่า เมื่อปี 2560 คิดมาตลอดว่าหุ้นไทยในปีนี้เห็น 1,900 จุดแน่นอน
และเมื่อต้นปีดัชนีวิ่งไปถึง 1,850 จุด แล้วก็ปรับตัวลงมา ทำให้รู้สึกว่าหุ้นไทยปีนี้ไม่ได้ง่ายอย่างที่มองไว้
แผนการลงทุนก็ปรับเปลี่ยนระมัดระวังมากขึ้น และเชื่อว่าในระหว่างปีนี้ ความผันผวนยังคงมีอยู่
และที่สำคัญการที่มีโรบอท (หุ่นยนต์) เข้ามาในระบบเทรด ทำให้ตลาดมีความผันผวนมาก นักลงทุนควรระวังเรื่องนี้ด้วย เพราะโรบอทไม่ใช้ความรู้สึกในการเทรด หากระบบคอมพิวเตอร์สั่งเทรดทีก็สะเทือนพอดู
กลับมาที่กลยุทธ์การลงทุนหุ้นไทยปีนี้
เสี่ยป๋อง จะเน้นกลุ่มหุ้นขนาดใหญ่ทั้ง 14 ตัวเป็นหลัก
สาเหตุเพราะกลุ่มหุ้นดังกล่าวมีสภาพคล่องดี สามารถซื้อ-ขายออกได้ง่าย
และหุ้นที่ให้น้ำหนักเป็นพิเศษสำหรับปี 2561 คือ หุ้นกลุ่มพลังงาน และกลุ่มปิโตรเคมี
สำหรับกลุ่มพลังงานนั้น เสี่ยป๋อง ขยายความว่า ราคาน้ำมันยังคงอยู่ในระดับสูงตามแผนการนำ “อารามโก” บริษัทน้ำมันแห่งชาติของรัฐบาลซาอุดีอาระเบียเข้าจดทะเบียนในตลาดหลักทรัพย์ในช่วงปลายปีนี้
นั่นหมายความว่า “อารามโก” จะต้องมีผลการดำเนินงานที่ดีเพื่อจูงใจนักลงทุน และทางซาอุฯจัดการเรื่องดังกล่าว
นั่นคือ การลดกำลังผลิตน้ำมันดิบลง เพื่อปั่นราคาน้ำมันดิบทำให้ราคาน้ำมันดิบก่อนช่วงทำไอพีโอของ “อารามโก” ราคาจะอยู่ในระดับสูง ซึ่งต่างจากอดีตที่ราคาน้ำมันดิบขึ้นสูงเพราะมีดีมานด์มาก
ส่วนหุ้นกลุ่มธนาคาร เสี่ยป๋องยอมรับว่าเป็นหุ้นที่ชอบและให้น้ำหนักการลงทุนมาโดยตลอด
ทว่า พอมีเรื่องของการนำมาตรฐานบัญชีใหม่ IFRS9 ที่ธนาคารพาณิชย์ต้องใช้ในปี 2562
ทำให้หุ้นดังกล่าวความน่าสนใจลดลง
นั่นเพราะการใช้ IFRS9 ทำให้ธนาคารต้องตั้งสำรองมากขึ้นมีผลต่อตัวกำไร
หากในระยะยาวหุ้นกลุ่มธนาคารถือว่าเหมาะกับการลงทุนค่อนข้างมาก ด้วย พี/อี ที่ต่ำราคาปรับตัวลงมามาก
และการคุมเข้มของธนาคารแห่งประเทศไทย (ธปท.)
ทำให้เชื่อมั่นในหุ้นกลุ่มนี้ได้มาก